Ενισχύθηκαν κατά 6,5% ή κατά 118,9 εκατ. ευρώ και διαμορφώθηκαν στα 1,95 δισ. ευρώ έναντι 1,83 δισ. ευρώ - Αρωγός η μείωση φορολογίας, επιστροφές ΦΠΑ, αλλά και περιορισμός της γραφειοκρατίας

Νέο ιστορικό ρεκόρ, 33,80 δισ. ευρώ, παρουσίασαν οι ελληνικές εξαγωγές για ακόμη μία χρονιά, σύμφωνα με τα στοιχεία του Πανελληνίου Συνδέσμου Εξαγωγέων.

Όπως αναφέρει ανακοίνωση του Συνδέσμου, κόντρα στις αντιξοότητες και τα εμπόδια που παρουσιάστηκαν στο διεθνές εμπόριο (δασμοί Τραμπ, BREXIT) την περσινή χρονιά, ο κλάδος κατάφερε να διατηρήσει τη δυναμική του πορεία και να κρατήσει το θετικό πρόσημο το 2019. Μάλιστα, τον Δεκέμβριο ύστερα από δυο διαδοχικούς μήνες πτώσης επέστρεψαν σε θετικό έδαφος, καταγράφοντας σημαντική άνοδο άνω του 10%.

Ωστόσο, σημειώνεται ότι δεν υπάρχουν περιθώρια για εφησυχασμό. «Η γεωπολιτική ένταση στην Ανατολική Μεσόγειο, η προστατευτική πολιτική που ακολουθούν οι ΗΠΑ, το πλαίσιο που θα διέπει τις σχέσεις της ΕΕ με τη Μεγάλη Βρετανία μετά το BREXIT, και εσχάτως η εξάπλωση του κοροναϊού αποτελούν παράγοντες ανησυχίας για την πορεία των ελληνικών εξαγωγών τη νέα χρονιά» όπως αναφέρεται.

Ο ΠΣΕ σημειώνει ότι αν και έχουν γίνει σημαντικά βήματα στο μέτωπο μείωσης της φορολογίας, της επιστροφής του ΦΠΑ, αλλά και της γραφειοκρατίας, είναι προφανές ότι παραμένει επιτακτική η ανάγκη για μεγαλύτερη στήριξη των εξωστρεφών επιχειρήσεων. Ιδιαίτερη βαρύτητα κρίνεται ότι πρέπει να δοθεί στην αύξηση των επιλέξιμων δαπανών του ΕΣΠΑ, καθώς η απορροφητικότητα από τις ΜμΕ παραμένει χαμηλή.

«Χρειάζεται να αναληφθούν περισσότερες πρωτοβουλίες και για την τόνωση της εγχώριας παραγωγής, ώστε να μειωθούν οι εισαγωγές και να περιορισθεί το έλλειμμα στο εμπορικό ισοζύγιο, που παραμένει και το μεγάλο ζητούμενο για την οικοδόμηση μιας βιώσιμης οικονομίας» όπως αναφέρεται στην ανακοίνωση.

Ειδικότερα, σύμφωνα με ανάλυση του Πανελληνίου Συνδέσμου Εξαγωγέων και του Κέντρου Εξαγωγικών Ερευνών και Μελετών (ΚΕΕΜ), επί των προσωρινών στοιχείων της ΕΛΣΤΑΤ, οι εξαγωγές, συμπεριλαμβανομένων των πετρελαιοειδών, το Δεκέμβριο του 2019 αυξήθηκαν κατά 276,2 εκατ. ευρώ ή κατά 10,7% και διαμορφώθηκαν στα 2,87 δισ. ευρώ από 2,59 δισ. ευρώ τον αντίστοιχο μήνα του 2018. Ανοδικά κινήθηκαν οι εξαγωγές και χωρίς να προσμετρώνται τα πετρελαιοειδή. Συγκεκριμένα, ενισχύθηκαν κατά 6,5% ή κατά 118,9 εκατ. ευρώ και διαμορφώθηκαν στα 1,95 δισ. ευρώ έναντι 1,83 δισ. ευρώ.

Η αύξηση των αποστολών τον Δεκέμβριο, μετά την πτωτική τάση των δύο προηγούμενων μηνών, έχει ως αποτέλεσμα να καταγράφεται μικρή άνοδος στο σύνολο για το 2019, καθώς οι εξαγωγές αυξάνονται συνολικά κατά 329,1 εκατ. ευρώ ή κατά 1% και ανήλθαν σε 33,80 δισ. ευρώ από 33,47 δισ. ευρώ, δηλαδή ξεπέρασαν το περσινό ιστορικό ρεκόρ εξωστρέφειας. Χωρίς τα πετρελαιοειδή παρατηρείται ακόμα μεγαλύτερη αύξηση στα 23,24 δισ. ευρώ από 22,20 δισ. ευρώ, δηλαδή κατά 1,04 δισ. ευρώ ή κατά 4,7%.

Αυξημένες και οι εισαγωγές

Σε ανοδικούς ρυθμούς κινήθηκαν όμως και οι εισαγωγές το Δεκέμβριο του 2019, καθώς ενισχύθηκαν κατά 155,3 εκατ. ευρώ ή κατά 3,6% και διαμορφώθηκαν σε 4,42 δισ. ευρώ έναντι 4,27 δισ. ευρώ κατά τον ίδιο μήνα του έτους 2018. Εξαιρουμένων των πετρελαιοειδών, οι εισαγωγές αγαθών ενισχύθηκαν το Δεκέμβριο του 2019 φτάνοντας στα 3,29 δισ. ευρώ από 3,12 δισ. ευρώ, δηλαδή αυξήθηκαν κατά 172,5 εκατ. ευρώ ή κατά 5,5%.

Οι εισαγωγές για το 2019, (δηλαδή το διάστημα Ιανουαρίου-Δεκεμβρίου) αυξάνονται κατά περίπου 1,4 δισ. ευρώ ή κατά 2,6%, με τη συνολική τους αξία να διαμορφώνεται στα 55,52 δισ. ευρώ περίπου έναντι 54,12 δισ. ευρώ κατά το 2018. Εξαιρουμένων των πετρελαιοειδών, οι εισαγωγές αυξήθηκαν στα 41,12 δισ. ευρώ από 38,63 δισ. ευρώ, δηλαδή κατά 2,49 δισ. ευρώ ή κατά 6,5%.

Ως αποτέλεσμα των παραπάνω κινήσεων, το εμπορικό έλλειμμα μειώθηκε το Δεκέμβριο του 2019 κατά περίπου 120,9 εκατ. ευρώ, ή κατά 7,2%, στα -1,55 δισ. ευρώ από -1,67 δισ. ευρώ τον αντίστοιχο μήνα του 2018. Χωρίς τα πετρελαιοειδή, το εμπορικό έλλειμμα ανήλθε στα -1,34 δισ. ευρώ από -1,29 δισ. ευρώ το Δεκέμβριο του 2018, δηλαδή αυξήθηκε κατά 53,6 εκατ. ευρώ ή κατά 4,2%.

Στο διάστημα Ιανουαρίου-Δεκεμβρίου του 2019, το εμπορικό έλλειμμα αυξήθηκε κατά 1,07 δισ. ευρώ ή κατά 5,2%, στα -21,72 δισ. ευρώ από -20,65 δισ. ευρώ το 2018. Χωρίς τα πετρελαιοειδή, το εμπορικό έλλειμμα αυξήθηκε στα -17,89 δισ. ευρώ από -16,43 δισ. ευρώ, δηλαδή κατά 1,46 δισ. ευρώ ή κατά 8,9%.

Η πορεία των εξαγωγών ανά γεωγραφική περιοχή

Όσον αφορά στην πορεία των εξαγωγών ανά γεωγραφική περιοχή τον Δεκέμβριο του 2019, παρατηρείται σημαντική αύξηση τόσο προς τις χώρες της ΕΕ αλλά και προς τις τρίτες χώρες. Συγκεκριμένα, η συνολική αξία των εξαγωγών, συμπεριλαμβανομένων των πετρελαιοειδών, είναι αυξημένη προς τις χώρες της ΕΕ κατά 11,1%, ενώ προς τις τρίτες χώρες κατά 10,1%. Όταν εξαιρεθούν τα πετρελαιοειδή, οι εξαγωγές καταγράφουν μεγαλύτερη αύξηση προς τις χώρες της ΕΕ (11,8%), όμως την ίδια ώρα, παρατηρείται μικρή μείωση προς τις τρίτες χώρες (-2,5%).

Αναφορικά με το ποσοστό των εξαγωγών που κατευθύνονται στις αγορές των κρατών-μελών της ΕΕ, συμπεριλαμβανομένων των πετρελαιοειδών, τον Δεκέμβριο του 2019 διαμορφώθηκε στο 53,8% από 53,6% τον Δεκέμβριο του 2018 ενώ το μερίδιο των εξαγωγών προς τις τρίτες χώρες παρέμεινε σχεδόν στάσιμο, σε 46,2% από 46,4% τον Δεκέμβριο του 2018. Χωρίς τα πετρελαιοειδή, το μερίδιο των εξαγωγών προς τις χώρες της ΕΕ διαμορφώνεται στο 65,9% και των τρίτων χωρών στο 34,1%.

Εξετάζοντας την κατανομή των εξαγωγών για το 2019, διαπιστώνεται ότι η συνολική αξία των εξαγωγών, συμπεριλαμβανομένων των πετρελαιοειδών, είναι αυξημένη προς τις χώρες της ΕΕ (7,1%) και μειωμένη προς τις τρίτες χώρες (-5,8%). Χωρίς τα πετρελαιοειδή, οι εξαγωγές καταγράφουν άνοδο προς τις χώρες της ΕΕ κατά 5,4% και μικρότερη αύξηση προς τις τρίτες χώρες κατά 3,2%.

Η πορεία ανά κλάδο

Σχετικά με τις μεγάλες κατηγορίες προϊόντων, τον Δεκέμβριο του 2019 καταγράφονται ανοδικές τάσεις για τους περισσότερους κλάδους με εξαίρεση δύο κατηγορίες προϊόντων που σημειώνουν μείωση: Συγκεκριμένα, μεγάλη ποσοστιαία αύξηση καταγράφεται στα Χημικά (+25,8%), στα Λάδια (+24,8%), στα Εμπιστευτικά Προϊόντα (+22,6%),στα Διάφορα Βιομηχανικά Προϊόντα (+17,4%), στα Πετρελαιοειδή/Καύσιμα (+17,3%) και στα Τρόφιμα & Ζώα ζώντα (+14%). Μικρότερη αύξηση εμφανίζουν οι εξαγωγές των Πρώτων Υλών (+5,6%) και των Μηχανημάτων (+5%).

Αντίθετα, μειώσεις καταγράφουν οι εξαγωγές των Βιομηχανικών Προϊόντων (-11,1%) και των Ποτών & Καπνού (-1,6%) για τον Δεκέμβριο του 2019.

Όσον αφορά στα συνολικά στοιχεία του 2019, σημαντική άνοδο καταγράφουν οι κλάδοι των Διαφόρων Βιομηχανικών Προϊόντων (+22,4%) και των Χημικών (+17,5%). Επίσης, ανοδικά κινούνται οι εξαγωγές των Μηχανημάτων (+8,2%), των Πρώτων Υλών (+7,8%), των Τροφίμων & Ζώων ζώντων (+4,6%) και των Ποτών & Καπνού (+3,5%).

Στον αντίποδα, πτώση σε σχέση με τις εξαγωγές του 2018, σημείωσαν οι κλάδοι των Λαδιών (-39,4%), Πετρελαιοειδών/Καυσίμων (-7%), των Βιομηχανικών Προϊόντων (-4,4%) και των Εμπιστευτικών Προϊόντων (-3,9%).